Alledaagse Lewe, Storietyd
Om jou haarkleur te verbloem
13/04/2020 Zar-life	4 Kommentaar
Om vir 14 dae 'n ongevraagde opinie te lewer is meer moeite as wat ek gedink het. Dis mos maklik om net 'n pen en papier te gryp en ietsie te skribbel.
So vir dag 3, lees ek toe 'n staaltjie raak en besluit om saam te speel. Watter vrou het nou nie 'n staaltjie oor haar hare nie? Ons wil tog almal mooi lyk. So Lê-jou-eier gee weeklikse onderwerpe en die week s'n is "verbloem jou haarkleur"
Ek is 'n kenner op die gebied. Ek hou van kanse vat en baie kleur. Tans is my hare 'n mengsel van swart, blond, bruin en pers. Ek verkies dit donker, maar manlief yl, soos meeste mans, oor 'n blondine, so ons kry mekaar maar êrens in die middel.
So my staaltjie kom van skooltyd af, uit my tienerjare, toe ek nog baie slim was. Ek was haarkapper toe en het mooi af gekyk hoe die kenners vir my hare strepies insit. Man, dis mos nou maklik! Jy vat so paar stukkies hare, sit jou wonder mengsel op, vou dit toe met foelie en viola. Easy peasy. En dan moet jy nou betaal vir iets so eenvoudig…
Wel, toe dit weer tyd was om my min sakgeld sente te gaan spandeer op foelie, toe smeek ek vir Mamma om my uit te help. Ek het haar baie mooi verduidelik hoe die kenners dit gedoen het. Ek en my Ma was baie slim saam. So in plaas van om elke stukkie haar in sy eie foelie saam te vou… besluit ons toe, dis mos makliker, vinniger en goedkoper om net een foelie te gebruik… Kortpad: So het ons die aparte stukkies hare gehighlight en sommer alles saam, bo-op my kop, in een foelie gevou. En viola, een pragtige strook wit streep oor my middelpadjie, met so paar slierte wit wat afhang. Ons het lekker gelag vir my muishondstyl.
Wat 'n pragtige "f"lop
So dit was een flater wat ek nooit weer begaan het nie. Ek betaal maar eerder dat die kenners my mooi maak. My tweede haarkleur-skool-flater, was nie so intensief en permanent nie.
Ek en Snip was net so waaghalsig en slim saam. Ons het op 'n dag besluit dat ons rooi hare wou hê. Daai tyd was daar nog nie vinnige google byderhand nie, so ons het maar dinge self beproef. So hoe kry jy rooi hare, sonder om na die kenners toe te gaan? Die antwoord is koek kleursel. My ligte hare het baie mooi gevat. Wel so effens TE mooi. En so het ons geleer, dat dit meer as een was vat om daai rooi uit te kry… En dat ALLES rooi is: jou hande, jou kopvel en jou beddegoed (vir weke)